CELEX: 52016PC0461
Language: sk
Date: 2016-07-14
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 345/2013 o európskych fondoch rizikového kapitálu a nariadenie (EÚ) č. 346/2013 o európskych fondoch sociálneho podnikania

EURÓPSKA KOMISIA
            V Bruseli14. 7. 2016
            COM(2016) 461 final
            2016/0221(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) č. 345/2013 o európskych fondoch rizikového kapitálu a nariadenie (EÚ) č. 346/2013 o európskych fondoch sociálneho podnikania
            (Text s významom pre EHP)
            {SWD(2016) 228 final}{SWD(2016) 229 final}
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Cieľom tohto návrhu je zmeniť nariadenie Európskeho parlamentu a Rady (EÚ) č. 345/2013 zo 17. apríla 2013 o európskych fondoch rizikového kapitálu
                  1
                [ďalej len „nariadenie (EÚ) č. 345/2013“] a nariadenie Európskeho parlamentu a Rady (EÚ) č. 346/2013 zo 17. apríla 2013 o európskych fondoch sociálneho podnikania [ďalej len „nariadenie (EÚ) č. 346/2013“]
                  2
               .
            
            
               Tento návrh by sa mal chápať v širšom kontexte činností na uvoľnenie investícií do rastúcich a podnikateľských spoločností. Investičný plán pre Európu
                  3
                prináša komplexnú stratégiu na podporu pracovných príležitostí, rastu a investícií. Kľúčovou oblasťou investičného plánu je Akčný plán únie kapitálových trhov (CMU)
                  4
               , ktorý sa zameriava na zníženie roztrieštenosti kapitálových trhov, odstránenie regulačných prekážok financovania hospodárstva a zvýšenie ponuky kapitálu pre podniky vytvorením skutočného jednotného kapitálového trhu. Cieľom Investičného plánu pre Európu je ďalej mobilizovať dodatočné súkromné investície s využitím verejných zdrojov prostredníctvom Európskeho fondu pre strategické investície (EFSI)
                  5
               . V tomto rámci bol na urýchlenie vstupu súkromných investícií na trhy rizikového kapitálu v Európe zriadený aj Paneurópsky fond fondov, ktorý investuje do európskeho rizikového kapitálu. Bude kombináciou kapitálu súkromného sektora a podpory EÚ s cieľom pritiahnuť kapitál od veľkých inštitucionálnych investorov do triedy aktív európskeho rizikového kapitálu a zvýšiť vplyv podpory EÚ v odvetví rizikového kapitálu v Európe.
            
            
               Štruktúry európskych fondov rizikového kapitálu („EuVECA“) a európskych fondov sociálneho podnikania („EuSEF“) boli vytvorené s cieľom ponúknuť účastníkom trhu nové príležitosti na získanie a investovanie kapitálu v inovačných malých a stredných podnikoch (ďalej len „MSP“) a v sociálnych podnikoch v celej Európe. MSP majú veľký význam pre hospodárstvo EÚ ako sektor, ktorý môže vytvárať reálny rast a výnosy. Zatiaľ čo fondy EuVECA podporujú mladé a inovačné spoločnosti, fondy EuSEF sa zameriavajú na podniky, ktorých cieľom je dosiahnuť pozitívny sociálny vplyv.
            
            
               Zdroj a dostupnosť financovania sú pre MSP dôležitými faktormi podmieňujúcimi ich rozvoj, rast a úspech. S cieľom podporiť nové oblasti rastu a prejsť k hospodárstvu založenému na inováciách treba posilniť nové metódy financovania na podporu začínajúcich podnikov, inovačných MSP a sociálnych podnikov. Keďže banky majú spravidla slabšie postavenie na to, aby poskytovali tieto druhy financovania, kľúčom k financovaniu rastu tohto segmentu hospodárstva EÚ je prístup k rizikovému kapitálu a kapitálu na sociálne podnikanie. Medzera v tomto druhu financovania sa opakovane označuje ako prekážka, ktorú treba riešiť v záujme podpory hospodárskeho rastu EÚ. Ani v oblasti trhu rizikového kapitálu EÚ nedobieha USA, ale skôr za ním zaostáva. Napriek podobnému objemu hospodárstva poskytujú Spojené štáty spoločnostiam vrátane MSP viac rizikového kapitálu. V akčnom pláne únie kapitálových trhov sa uvádza, že keby trhy rizikového kapitálu v EÚ boli také rozsiahle ako v USA, boli by na financovanie spoločností v rokoch 2009 až 2014 k dispozícii finančné prostriedky vo výške až 90 miliárd EUR. V roku 2014 bolo približne 90 % všetkých investícií rizikového kapitálu EÚ sústredených do ôsmich členských štátov: Spojeného kráľovstva, Nemecka, Švédska, Dánska, Fínska, Holandska, Francúzska a Španielska. Aj na týchto rozvinutejších trhoch však rizikový kapitál predstavuje menej ako 0,1 % HDP.
            
            
               V záujme ďalšieho rozvoja týchto trhov sa Komisia snaží zabezpečiť, aby rámce EuVECA a EuSEF fungovali pri podpore rizikového kapitálu a sociálnych investícií čo najlepšie. Komisia sa preto rozhodla pristúpiť k preskúmaniam, ktoré sa vyžadujú podľa oboch nariadení v roku 2017, začatím legislatívneho preskúmania v roku 2016 ako súčasti iniciatívy Programu regulačnej vhodnosti a efektívnosti (REFIT)
                  6
               . Účelom preskúmania bolo posúdiť doterajšie fungovanie rámcov oboch fondov, najmä či boli efektívne, účinné, koherentné, relevantné a či priniesli EÚ pridanú hodnotu. Preskúmaním bolo identifikovaných viacero faktorov, ktoré brzdia rozvoj týchto fondov, a to najmä pravidiel, ktorými sa upravuje spôsob, akým fondy investujú do aktív, spôsob, akým správcovia spravujú fondy, spolupôsobenie oboch nariadení s inými existujúcimi právnymi predpismi o investičných fondoch, a požiadaviek, ktoré fondy musia spĺňať, aby mohli využiť cezhraničné povolenie.
            
            
               Tento návrh uznáva, že mimo jeho rozsahu pôsobnosti stále existujú aj iné faktory, ktoré brzdia rozvoj sektora rizikového kapitálu v EÚ, ako napríklad prístup k nebankovému financovaniu alebo daňové režimy, ktoré by sa mali riešiť inými osobitnými iniciatívami členských štátov. Tieto faktory sa okrem toho budú riešiť v komplexnom balíku opatrení na podporu financovania rizikového kapitálu v EÚ v rámci akčného plánu únie kapitálových trhov.
            
            
               •Súlad s existujúcimi ustanoveniami v tejto oblasti politiky
            
            
               Tento návrh je súčasťou akčného plánu únie kapitálových trhov. Akčný plán únie kapitálových trhov je pre Komisiu kľúčovou prioritou a obsahuje celú škálu opatrení na odstránenie prekážok kapitálového trhu a na zjednodušenie financovania MSP. Ide najmä o opatrenia na posilnenie spätnej väzby o dôvodoch zamietnutia žiadosti o úver pre MSP bankami, posilnenie úverových informácií o MSP, preskúmanie fiškálnych stimulov a daňových úľav, ktoré členské štáty ponúkajú MSP a investorom v MSP.
            
            
               Tento návrh je kľúčovou súčasťou akčného plánu únie kapitálových trhov, ktorý pomáha diverzifikovať zdroje financovania a uvoľniť kapitál uľahčením využívania fondov EuVECA a EuSEF pre investorov, správcov fondov a portfóliové podniky. Kapitálové trhy ponúkajú prístup k celému radu poskytovateľov financovania a zároveň možnosť výstupu z investície investorom do rizikového kapitálu a sociálneho vplyvu, držiteľom súkromného kapitálu a podnikateľským anjelom, ktorí investujú do spoločností v začiatočnom štádiu ich vývoja.
            
            
               •Súlad s ostatnými politikami Únie
            
            
               Týmto návrhom sa dopĺňajú ďalšie dva piliere investičného plánu pre Európu, ktorými sú:
            
            
               –Mobilizovanie dodatočných súkromných investícií s využitím verejných zdrojov. EFSI bol vytvorený s cieľom mobilizovať aspoň 315 miliárd EUR dodatočných investícií do roku 2018. EFSI investuje do širokej škály sektorov a poskytuje priamu finančnú pomoc MSP, najčastejšie prostredníctvom Európskeho investičného fondu.
            
            
               –Zabezpečenie, aby investičné prostriedky skončili v reálnej ekonomike. Európsky portál investičných projektov a Európske centrum investičného poradenstva boli vytvorené na to, aby pomohli investičným prostriedkom dostať sa do reálnej ekonomiky.
            
            
               Tento návrh dopĺňa aj Horizont 2020 – rámcový program pre výskum a inováciu
                  7
               , ktorý zohráva významnú úlohu hnacej sily financovania MSP v rámci InnovFin – Financie EÚ pre inovátorov, súboru integrovaných a doplnkových finančných nástrojov a poradenských služieb poskytovaných skupinou Európskej investičnej banky, ktorý zahŕňa celý hodnotových reťazec výskumu a inovácie. Komisia riadi aj program konkurencieschopnosť podnikov a MSP (COSME)
                  8
               , ktorý poskytuje MSP lepší prístup k financiám, dodáva služby na podporu podnikania a podporuje podnikanie.
            
            
               V kontexte stratégie jednotného trhu
                  9
                sa Komisia usiluje o zníženie administratívnej záťaže a zatraktívnenie Európy tak pre inovátorov z EÚ, ako aj z krajín mimo nej. Konkrétne Komisia uvedie do života aj iniciatívu pre začínajúce podniky, ktorou sa začne rozsiahle posudzovanie požiadaviek kladených na začínajúce podniky a spôsobov obmedzenia týchto požiadaviek, a keď to nebude možné, uľahčenia ich splnenia.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Právnym základom tohto návrhu je článok 114 ZFEÚ, ktorý bol právnym základom nariadenia (EÚ) č. 345/2013 a nariadenia (EÚ) č. 346/2013. V analýze vykonanej ako súčasť správy o posúdení vplyvu boli identifikované prvky nariadenia (EÚ) č. 345/2013 a nariadenia (EÚ) č. 346/2013, ktoré je potrebné zmeniť, aby sa zlepšilo a zjednodušilo využívanie fondov EuVECA a EuSEF. Spôsobilosť na vykonanie potrebných zmien majú len spoluzákonodarcovia EÚ.
            
            
               •
                     Subsidiarita
            
            
               Opatrenie na úrovni EÚ by sa malo prijať len vtedy, keď ciele navrhovaného opatrenia nemôžu uspokojivo dosiahnuť členské štáty v rámci svojho vnútroštátneho ústavného systému.
            
            
               Vnútorný trh pre fondy rizikového kapitálu podľa nariadenia (EÚ) č. 345/2013 a pre fondy so sociálnym vplyvom podľa nariadenia (EÚ) č. 346/2013 zostáva stále roztrieštený, a preto je nevyhnutné ďalšie opatrenie, ktoré posilní európsky rámec cezhraničného získania financovania týchto fondov. Tento návrh by ďalej viedol ku konvergencii a k silnejšiemu vnútornému trhu pre fondy rizikového kapitálu a sociálneho podnikania. Preto možno ciele tohto nariadenia dosiahnuť len opatrením na úrovni Únie.
            
            
               Zistené problémy sa týkajú obmedzení a rozdielov v uplatňovaní nariadenia (EÚ) č. 345/2013 a nariadenia (EÚ) č. 346/2013 v jednotlivých členských štátoch. Ponechanie týchto obmedzení a rozdielov predstavuje riziko ešte väčšej roztrieštenosti a povedie k strate príležitostí. Tieto problémy môže prostredníctvom tohto návrhu vyriešiť len koordinovaný zásah EÚ. Len úroveň EÚ je preto vhodnou úrovňou, na ktorej možno riešiť tieto problémy s cieľom zabezpečiť, aby sa jednotné pravidlá dôsledne uplatňovali vo všetkých členských štátoch.
            
            
               •Proporcionalita
            
            
               Tento návrh posilňuje používanie značiek EuVECA a EuSEF. Nariadením (EÚ) č. 345/2013, nariadením (EÚ) č. 346/2013 ani týmto návrhom sa nepriznáva výlučné právo na využívanie fondov EuVECA a EuSEF v segmente fondov rizikového kapitálu a fondov so sociálnym vplyvom. Týmto nariadením sa zachováva výlučné právo na používanie značky „EuVECA“ v prípade fondu EuVECA a značky „EuSEF“ v prípade fondu EuSEF. Podľa smernice 2011/61/EÚ o správcoch alternatívnych investičných fondov (AIFMD)
                  10
                môžu členské štáty podľa vlastného uváženia určiť vnútroštátne režimy pre fondy rizikového kapitálu a fondy so sociálnym vplyvom.
            
            
               Týmto návrhom sa nastoľuje rovnováha medzi verejným záujmom, ochranou investorov, úvahami o bezpečnosti a dôvere, ako aj súvisiacimi nákladmi. Odstraňuje sa zbytočná záťaž: navrhuje sa, aby sa správa a uvádzanie na trh fondov, na ktoré sa vzťahujú nariadenia (EÚ) č. 345/2013 a (EÚ) č. 346/2013, otvorili pre novú skupinu správcov, ktorí podliehajú AIFMD a len tým požiadavkám nariadenia (EÚ) 345/2013 a nariadenia (EÚ) 346/2013, ktoré sú špecifické pre sektor a ktoré sa nepožadujú podľa smernice AIFMD, aby sa zjednodušila registrácia fondov a aby sa objasnilo, že príslušné orgány hostiteľských členských štátov nesmú ukladať poplatky ani podobné platby.
            
            
               •Výber nástroja
            
            
               Navrhovaným nástrojom je nariadenie Európskeho parlamentu a Rady.
            
            
               3.VÝSLEDKY PRESKÚMANIA EX-POST, KONZULTÁCIÍ SO ZAINTERESOVANÝMI STRANAMI A POSÚDENIA VPLYVU
            
            
               •Preskúmanie platných právnych predpisov
            
            
               Nariadenia (EÚ) č. 345/2013 a (EÚ) č. 346/2013 boli zahrnuté do programu Európskej komisie REFIT. Ďalšie podrobnosti o tomto preskúmaní sú uvedené ďalej v oddiele „Regulačná vhodnosť a zjednodušenie“.
            
            
               •Hodnotenie ex post/kontrola vhodnosti
            
            
               Komisia sa rozhodla urýchliť plánované preskúmanie nariadenia (EÚ) č. 345/2013 a nariadenia (EÚ) č. 346/2013 pôvodne naplánované na rok 2017 a legislatívne preskúmanie začať ako súčasť pracovného programu REFIT
                  11
                v roku 2016.
            
            
               Vzhľadom na to, že nariadenie (EÚ) č. 345/2013 a nariadenie (EÚ) č. 346/2013 bolo možné uplatňovať až od polovice roka 2013, vyhodnotenie v plnom rozsahu nebolo možné, pretože je privčas na konečné závery o dlhodobých vplyvoch. Namiesto toho vyhodnotenie poskytuje posúdenie počiatočného vplyvu nariadení so zameraním na potenciálne faktory, ktoré mohli brániť širšiemu využívaniu týchto fondov v porovnaní s počiatočnými očakávaniami. Preskúmanie je uvedené v prílohe k správe Komisie o posúdení vplyvu a jej závery sú tieto:
            
            
               Pokiaľ ide o účinnosť nariadenia (EÚ) č. 345/2013 a nariadenia (EÚ) č. 346/2013, zatiaľ čo využitie príležitostí, ktoré ponúka nariadenie (EÚ) č. 345/2013, by sa mohlo stále ďalej zlepšovať, obmedzené využitie podľa nariadenia (EÚ) č. 346/2013 je jednoznačne neuspokojivé. Obe nariadenia (EÚ) č. 345/2013 aj (EÚ) č. 346/2013 sú obmedzené radom prekážok, najmä obmedzeniami týkajúcimi sa veľkých správcov s portfóliami prevyšujúcimi 500 miliónov EUR, ktorí nesmú používať značky „EuVECA“ a „EuSEF“, hranicou minimálneho vkladu 100 000 EUR pre investorov, ktorí nie sú profesionálnymi investormi, a osobitnými obmedzeniami oprávnených investícií (t. j. vymedzením kvalifikovaných portfóliových podnikov). Pre menšie fondy sa ako možná prekážka uvádzala minimálna investícia 100 000 EUR, pre investorov, ktorí nie sú profesionálnymi investormi, sú však už dostupné menšie investície do aktív MSP prostredníctvom viacerých alternatívnych nástrojov (ako crowdfunding, IPO atď.). Fondy EuSEF a EuVECA sú odlišné nástroje na dlhšie obdobie (napr. tieto fondy majú minimálnu obdobie viazanosti päť rokov), čo si vyžaduje vyššie hraničné hodnoty a väčšiu ochranu investorov.
            
            
               Začiatkom apríla 2016 bolo v databáze ESMA zaregistrovaných 70 fondov EuVECA. Pokiaľ ide o fondy EuSEF, štyri fondy EuSEF sú zaregistrované len v dvoch členských štátoch: jeden vo Francúzsku a tri v Nemecku a v ich správe sú aktíva v celkovej výške 32 miliónov EUR.
            
            
               Pokiaľ ide o efektívnosť, pri preskúmaní sa zistili rozdielne požiadavky v rôznych jurisdikciách, najmä zriaďovacie poplatky, dodatočné náklady účtované hostiteľskými členskými štátmi a požadované úrovne dostatočných vlastných finančných prostriedkov. V niektorých prípadoch takéto praktiky predstavujú požiadavky uplatňované nad rámec nariadení, ktoré na druhej strane tvoria prekážku zriaďovania a cezhraničného uvádzania fondov EuVECA a EuSEF na trh. Z hľadiska dôležitosti sa nariadenie (EÚ) č. 345/2013 a nariadenie (EÚ) č. 346/2013 uznávajú ako neoddeliteľná súčasť budovania únie kapitálových trhov. Nariadenia (EÚ) č. 345/2013 a (EÚ) č. 346/2013 tvoria súčasť iniciatívy Komisie na rozšírenie nebankového financovania hospodárstva a sú v súlade s cieľmi investičného plánu pre Európu zvýšiť konkurencieschopnosť a podnietiť investície na účely vytvárania pracovných príležitostí.
            
         
         
            
               Súdržnosť sa dosiahla v dôsledku toho, že nariadenie (EÚ) č. 345/2013 a nariadenie (EÚ) č. 346/2013 dopĺňajú smernicu AIFMD, keďže sa vzťahujú na malých správcov, ktorých portfóliá sú pod hranicou 500 miliónov EUR, so zámerom poskytnúť im príležitosť cezhranične uvádzať fondy EuVECA a EuSEF na trh.
            
            
               Pokiaľ ide o pridanú hodnotu pre EÚ, nariadenia (EÚ) č. 345/2013 a (EÚ) č. 346/2013 zapĺňajú medzeru, ktorá existovala v právnych predpisoch pred ich prijatím, s cieľom umožniť malým správcom cezhraničné umiestňovanie fondov na trh a zvýšiť dostupnú sumu nebankového kapitálu na investície do začínajúcich a sociálnych podnikov. Ďalšia pridaná hodnota EÚ vyplýva z nariadení, ktoré sú „jednotnými súbormi pravidiel“ na zabezpečenie toho, aby investori mali čo najlepšie a čo najporovnateľnejšie informácie o investovaní do fondov EuVECA a EuSEF v celej Európe.
            
            
               •Konzultácie so zainteresovanými stranami
            
            
               Základom tohto návrhu boli viaceré verejné konzultácie, konkrétne verejná konzultácia začatá vydaním zelenej knihy Vytváranie únie kapitálových trhov (od 18. februára 2015 do 13. mája 2015), verejná konzultácia o preskúmaní nariadenia (EÚ) č. 345/2013 a nariadenia (EÚ) č. 346/2013 (od 30. septembra 2015 do 6. januára 2016), verejná konzultácia začatá výzvou na predloženie dôkazov: regulačný rámec EÚ pre finančné služby (od 30. septembra 2015 do 31. januára 2016) a cielený technický seminár (27. januára 2016).
            
            
               Výsledky konzultácií naznačujú, že existuje široká podpora rozšírenia radu správcov oprávnených spravovať a uvádzať na trh fondy, ktoré používajú značky „EuVECA“ a „EuSEF“ o správcov, ktorým bolo udelené povolenie podľa článku 6 smernice 2011/61/EÚ. Týmto návrhom sa pre správcov s povolením podľa smernice AIFMD otvára trh pre fondy EuVECA a EuSEF, aby mohli celú škálu produktov ponúkať klientom zo svojich domovských alebo z iných členských štátov, ktoré zasa môžu rozšíriť celkový prienik týchto fondov. Títo správcovia budú naďalej musieť dodržiavať požiadavky smernice AIFMD, ako aj vybrané pravidlá nariadenia (EÚ) č. 345/2013 a nariadenia (EÚ) č. 346/2013.
            
            
               Zainteresované strany vyjadrili zmiešané názory na zníženie minimálnej hranice 100 000 EUR na investovanie do fondov EuVECA a EuSEF pre klientov, ktorí nie sú profesionálni investori. Niektorí respondenti boli za zníženie tohto minimálneho vkladu. Odporúčali rozšírenie skupiny potenciálnych investorov s cieľom rozšíriť možnosti výberu pre klientov, ktorí nie sú profesionálni investori. Iní respondenti sa domnievali, že rizikový profil, zmluvné povinnosti a nelikvidná povaha investovania do rizikového kapitálu a sociálnych podnikov nie sú veľmi vhodné pre maloobchodných investorov s menším kapitálom. Ďalší upozorňovali na to, že na podporu tejto skupiny investorov by boli potrebné osobitne upravené dodatočné pravidlá ochrany, na ktoré náklady nevyvážia potenciálne rozšírenie investorskej základne. Ako príklad úrovne ochrany, ktorá by bola žiaduca, sa uvádzal portfóliový prístup pre jednotlivých investorov podobný prístupu podľa nariadenia (EÚ) 2015/760 o európskych dlhodobých investičných fondoch
                  12
               . Po zvážení uvedených argumentov sa v tomto návrhu zachováva vstupný vklad vo výške 100 000 EUR z týchto dôvodov: znížením sumy minimálnej investície by sa zaviedli významné riziká spojené s ochranou investora, ktoré by následne mohli narušiť dôveru investorov k fondom EuVECA a EuSEF. Zníženie hraničnej hodnoty investície by bolo nevyhnutne potrebné spojiť s dodatočnými opatreniami na ochranu maloobchodných investorov a oboje by vyvolali náklady, ktoré by znížili konečný prínos flexibilnejších režimov fondov EuVECA a EuSEF.
            
            
               Do nepriamych nákladov správcov na registráciu fondov EuVECA a EuSEF sú zahrnuté požiadavky na vlastné finančné prostriedky. Respondenti zdôrazňovali, že príslušné orgány vykladajú „dostatočné vlastné finančné prostriedky“ rôznym spôsobom, pričom na správcov s povolením podľa smernice AIFMD sa požiadavky uplatňujú v plnom rozsahu. Respondenti spochybnili aj zlučiteľnosť dodatočných poplatkov, ktoré ukladali niektoré hostiteľské členské štáty, s ustanoveniami nariadenia (EÚ) č. 345/2013 a nariadenia (EÚ) č. 346/2013. Týmto návrhom sa rieši otázka pridávania ďalších požiadaviek (goldplating), keďže sa od Európskeho orgánu pre cenné papiere a trhy (ESMA) požaduje, aby vypracoval regulačné technické predpisy o metodikách určovania sumy dostatočných vlastných finančných prostriedkov. Objasňuje sa v ňom aj to, že členské štáty nesmú účtovať poplatky na cezhraničné fondy EuVECA a EuSEF.
            
            
               Nariadením (EÚ) č. 345/2013 a nariadením (EÚ) č. 346/2013 sa zakazuje ukladať akékoľvek požiadavky alebo administratívne postupy týkajúce sa uvádzania na trh kvalifikovaných fondov rizikového kapitálu v hostiteľských členských štátoch. S cieľom zaistiť, aby sa zákaz dôsledne dodržiaval vo všetkých členských štátoch, sa v tomto nariadení výslovne stanovuje, že hostiteľský štát nesmie ukladať poplatky ani iné platby.
            
            
               Väčšina respondentov podporila rozšírenie škály akceptovateľných aktív na investovanie zo strany fondov EuVECA, pričom argumentovali, že vymedzenie kvalifikovaných portfóliových podnikov je podľa nariadenia (EÚ) č. 345/2013 príliš reštriktívne. Dôvody pre toto tvrdenie zahŕňali pre správcov zložité zisťovanie dostatočných investícií v zmysle vymedzenia a atraktívnosť následných investícií. Respondenti navrhovali aj zvýšenie hranice počtu zamestnancov a zrušenie hranice obratu a súvahy. Podľa tohto návrhu sa povoľujú investície do podnikov s najviac 499 zamestnancami (malé podniky so strednou kapitalizáciou). Touto zmenou sa zlaďuje rozsah oprávnených investícií podľa nariadenia (EÚ) č. 345/2013 s programami financovania rizikového kapitálu spravovanými Európskym investičným fondom a podporovanými z finančných programov EÚ, napríklad z nástroja InnovFin. Navyše sa podľa tohto návrhu povoľujú aj investície do MSP kótovaných na rastovom trhu MSP v zmysle vymedzenia v smernici 2014/65/EÚ o trhoch s finančnými nástrojmi
                  13
               , s cieľom umožniť, aby subjekty vo fáze rastu, ktoré už majú prístup k iným zdrojom financovania, dostávali aj kapitál z fondov EuVECA. Podľa tohto návrhu sa povoľujú následné investície do daného podniku, ktorý po prvej investícii už nespĺňa vymedzenie pojmu kvalifikovaný portfóliový podnik.
            
            
               •Získavanie a využívanie expertízy
            
            
               Komisia sa spolieha na informácie, ktoré jej poskytol ESMA. Komisia zorganizovala 27. januára 2016 aj cielený technický seminár, dvojstranné rokovania, telefonické konferencie so zainteresovanými stranami a využila štatistické údaje, ktoré jej poskytli odvetvové združenia.
            
            
               •Posúdenie vplyvu
            
            
               K tomuto návrhu je priložená správa o posúdení vplyvu, v ktorej sa uvažuje o rade politických možností, konkrétne o tom, či umožniť správcom s povolením podľa smernice AIFMD používať značky „EuVECA“ a „EuSEF“, či rozšíriť vymedzenie pojmu kvalifikovaný portfóliový podnik v nariadení (EÚ) č. 345/2013, či zachovať minimálnu vstupenku a či špecifikovať administratívne postupy a dodatočné opatrenia ukladané hostiteľskými členskými štátmi.
            
            
               Výbor pre kontrolu regulácie vydal 13. mája 2016 kladné stanovisko s odporúčaniami na ďalšie zlepšenie návrhu správy o posúdení vplyvu. Návrh správy bol následne upravený so zreteľom na pripomienky výboru
                  14
               . Hlavné zmeny sa týkali kontextu a časového plánu legislatívneho preskúmania, predstavenia uprednostňovaných možností a zjednodušujúcich prvkov a úspor administratívnych nákladov. Revidovaná správa o posúdení vplyvu a zhrnutie správy o posúdení vplyvu sú uverejnené spolu s týmto návrhom
                  15
               .
            
            
               V ďalej uvedenej tabuľke sú zhrnuté rôzne vybrané opatrenia spolu s posúdením ich vplyvu na príslušné zainteresované strany, prínosy a proporcionalitu.
            
            
                     
                        Uprednostňované možnosti politiky
                     
                  
                  
                     
                        Vplyv na náklady
                     
                  
                  
                     
                        Prínosy pre správcov, ktorí spravujú fondy EuVECA a EuSEF, investorov a portfóliové podniky
                     
                  
                  
                     
                        Proporcionalita
                     
                  
               
                     
                        Umožniť správcom s povolením podľa smernice AIFMD používať značky „EuVECA“ a „EuSEF“.
                     
                     
                        Rozšíriť vymedzenie pojmu kvalifikovaný portfóliový podnik v nariadení (EÚ) č. 345/2013.
                     
                     
                        Zachovať minimálnu investíciu vo výške 100 000 EUR.
                     
                     
                        Výslovné ustanovenia v nariadení (EÚ) č. 345/2013 a nariadení (EÚ) č. 346/2013 s cieľom vyhnúť sa náročným administratívnym postupom a dodatočným opatreniam (vrátane poplatkov ukladaných hostiteľskými členskými štátmi) a neprimeraným požiadavkám, ktoré ukladajú domovské členské štáty.
                     
                  
                  
                     
                        Keďže sa zachovali hlavné vlastnosti tohto režimu, nevzniknú správcom aktív žiadne dodatočné náklady.
                     
                     
                        Náklady budú pravdepodobne nižšie ako v súčasnosti, pretože prispôsobené pravidlá budú výslovne špecifikovať, aká proporcionalita sa má v požiadavkách dosiahnuť.
                     
                     
                        Umožnenie používať značky „EuVECA“ a „EuSEF“ správcom s povolením podľa smernice AIFMD bude mať pravdepodobne priaznivý vplyv na poplatky, ktoré platia investori správcom, pretože správcovia s povolením podľa smernice AIFMD sa spoliehajú na vyššie úspory z rozsahu.
                     
                     
                        Zachovanie hraničnej hodnoty 100 000 EUR zabezpečuje aj to, že nie sú potrebné nové požiadavky na ochranu spotrebiteľa, napr. predpisy týkajúce sa depozitára alebo diverzifikácie. Zvýšili by sa tým náklady správcov aktív a nepriamo aj poplatky, ktoré by museli platiť investori.
                     
                     
                     
                        Žiadny vplyv na rozpočet EÚ.
                     
                     
                     
                  
                  
                     
                        Pre malých správcov aktív sa zachovali hlavné vlastnosti režimu a budú sa ďalej posilňovať.
                     
                     
                        Zachováva sa vyvážený prístup medzi ochranou investorov a nižšími nákladmi a pružnosťou režimu.
                     
                     
                        Investorom nevzniknú žiadne dodatočné riziká.
                     
                     
                        Správcovia s povolením podľa smernice AIFMD budú mať prospech z rámcov fondov EuVECA a EuSEF a budú môcť uvádzať na trh fondy EuVECA a EuSEF pre investorov, ktorí nie sú maloobchodnými investormi, a pre iných investorov schopných viazať 100 000 EUR. Osloviť môžu aj inštitucionálnych investorov, napr. poisťovacie spoločnosti, ktoré sú na investovanie v tomto rámci už stimulované delegovanými aktmi Solventnosť II.
                     
                     
                        Keď bude viac správcov aktív schopných použiť značky EuVECA a EuSEF, priaznivo to ovplyvní investície do MSP, malých podnikov so strednou kapitalizáciou a do sociálnych podnikov.
                     
                     
                        Rozšírenie vymedzenie pojmu kvalifikovaný portfóliový podnik tak, aby zahŕňal väčšie subjekty, umožní diverzifikáciu portfólií fondov EuVECA a malým subjektom so strednou kapitalizáciou prístup k financovaniu z fondov EuVECA.
                     
                     
                        Rozšírenie vymedzenie pojmu kvalifikovaný portfóliový podnik v nariadení (EÚ) č. 345/2013 umožnením investovania do rastových trhov MSP podporí rozvoj týchto trhov.
                     
                     
                        Investori budú mať prístup k portfóliám EuVECA s väčšou diverzifikáciou a potenciálne nižším rizikom.
                     
                     
                        Administratívna záťaž správcov fondov EuVECA a EuSEF bude nižšia.
                     
                     
                        Uprednostňované možnosti sú v súlade s inými právnymi predpismi a iniciatívami, najmä so smernicou AIFMD, s rastovými trhmi MSP podľa smernice 2014/65/EÚ, Úniou kapitálových trhov a posilňujú programy financovania EÚ vrátane programu pre konkurencieschopnosť podnikov a MSP (COSME), programu Horizont 2020 a Európskeho fondu pre strategické investície. 
                     
                  
                  
                     
                        Uprednostňované možnosti zohľadňujú zásadu proporcionality zakotvenú v článku 5 ods. 4 ZEÚ, sú primerané cieľom a neprekračujú rámec toho, čo je na ich dosiahnutie potrebné.
                     
                     
                        Cieľom vybraných politických možností je nastolenie rovnováhy medzi verejným záujmom, ochranou investorov, úvahami o bezpečnosti a dôvere, ako aj súvisiacimi nákladmi. Odstraňuje sa zbytočná záťaž.
                     
                     
                        Navrhované pravidlá neprekračujú to, čo je potrebné na dosiahnutie spoločného právneho rámca pre fondy EuVECA a EuSEF. Starostlivo boli zvážené a upravené tak, aby podporili konkrétne vlastnosti, rastový potenciál a inovačnosť segmentov EuVECA a EuSEF.
                     
                     
                  
               
               •Regulačná vhodnosť a zjednodušenie
            
            
               Nariadenie (EÚ) č. 345/2013 alebo nariadenie (EÚ) č. 346/2013 sú dobrovoľné rámce fondov, takže závisí od zainteresovanej strany, kedy prejaví záujem o zriadenie takýchto fondov. Týmto návrhom sa znižuje zbytočná záťaž a náklady pre správcov, ktorí zamýšľajú zriadiť fondy EuVECA a EuSEF.
            
            
               Správcovia fondov EuVECA a EuSEF v súčasnosti podliehajú registračným postupom podľa nariadenia (EÚ) č. 345/2013 alebo nariadenia (EÚ) č. 346/2013 a smernice 2011/61/EÚ. Týmto návrhom sa zabráni takýmto zdvojeným požiadavkám. Preskúmaním nariadenia (EÚ) č. 345/2013 a nariadenia (EÚ) č. 346/2013 sa zistilo, že pri fonde tej istej veľkosti sa dostatočné vlastné finančné prostriedky môžu v členských štátoch pohybovať od 6 500 EUR do 125 000 EUR s hornou hranicou v súlade s požiadavkou na kapitál v plnej výške pre správcov s povolením podľa smernice AIFMD. S cieľom zabrániť pridávaniu ďalších požiadaviek (goldplating) sa v tomto návrhu stanovuje, že metodiky určovania sumy dostatočných vlastných finančných prostriedkov by mal vypracovať ESMA v regulačných technických predpisoch. Z preskúmania okrem toho vyplynulo aj to, že niektoré príslušné orgány účtujú poplatky za cezhraničné uvádzanie fondov EuVECA a EuSEF na trh v rámci ich územia. Ročné poplatky v rozsahu od 300 EUR do 3 000 EUR sú na rovnakej úrovni ako poplatky za cezhraničné alternatívne investičné fondy uvádzané na trh správcami s povolením podľa smernice AIFMD. Navyše niektoré hostiteľské štáty ukladajú aj jednorazové poplatky v sume od 300 EUR do 3 000 EUR na začiatku cezhraničného uvádzania na trh. Týmto návrhom sa takéto praktiky zakazujú.
            
            
               V tomto ohľade sa v správe o posúdení vplyvu sa uvádza ročná úspora nákladov približne 40 500 EUR ročne pri každom fonde EuVECA a EuSEF uvádzanom na trh v 27 členských štátoch a spolu 32 miliónov EUR úspory nákladov za päť rokov pri všetkých nových fondoch EuVECA.
            
         
         
            
               •
                     Základné práva
            
            
               Toto nariadenie rešpektuje základné práva a dodržiava zásady, ktoré boli uznané v Charte základných práv Európskej únie. Je to v súlade s článkom 16 o slobode podnikania, pretože sa sprístupňuje uvádzanie fondov so značkami EuVECA a EuSEF na trh ďalším regulovaným správcom. Podporuje to aj článok 47 o práve na nápravu a spravodlivý proces, pretože sa tým zabezpečuje právo na odvolanie pred súdmi vrátane situácií, keď príslušné orgány neprijali žiadne rozhodnutie.
            
            
               Toto nariadenie sa má uplatňovať v súlade s uvedenými právami a zásadami.
            
            
               4.VPLYV NA ROZPOČET
            
            
               Tento návrh nemá žiadny vplyv na rozpočet Európskej únie.
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               Zmenené nariadenie (EÚ) č. 345/2013 a nariadenie (EÚ) č. 346/2013 sa budú hodnotiť po štyroch rokoch od nadobudnutia ich účinnosti.
            
            
               Monitorovanie a hodnotenie sa zameria na štyri otázky: i) či sú zmenené rámce uvádzania fondov EuVECA a EuSEF na trh atraktívne pre správcov s povolením podľa smernice AIFMD; ii) či rámce prispeli k zvýšeniu aktív v správe fondov EuVECA a EuSEF a v širšom zmysle k aktívam investovaným do spoločností rizikového kapitálu a sociálneho vplyvu; iii) či sa po zmene kritérií kvalifikovaného portfóliového podniku zvýšil získaný kapitál a uskutočnené investície fondov EuVECA a iv) či sa po explicitných ustanoveniach o zákaze určenom hostiteľským členským štátom ukladať poplatky a vyžadovať dostatočné vlastné finančné prostriedky znížili fondom EuVECA a EuSEF náklady na správu a uvedenie na trh.
            
            
               Ukazovateľmi tohto monitorovania môžu byť: i) celkové údaje o sektoroch v oblasti rizikového kapitálu a kapitálu so sociálnym vplyvom v EÚ vrátane fondov rizikového kapitálu a kapitálu so sociálnym vplyvom, ktoré nie sú fondmi EuVECA ani EuSEF; ii) počet fondov EuVECA a EuSEF a počet správcov s povolením podľa smernice AIFMD, ktorí spravujú a uvádzajú na trh fondy EuVECA a EuSEF, ako aj počet správcov fondov EuVECA a EuSEF zaregistrovaných podľa nariadenia (EÚ) č. 345/2013 a nariadenia (EÚ) č. 346/2013; iii) hodnota aktív spravovaných vo fondoch EuVECA a EuSEF a priemerná veľkosť týchto fondov; iv) náklady na cezhraničné uvádzanie fondov EuVECA a EuSEF na trh; v) súlad úrovne vlastných finančných prostriedkov správcov fondov EuVECA a EuSEF; a vi) zriaďovacie náklady fondov. Monitorovanie sa bude vykonávať v spolupráci s ESMA, ktorého úlohou je viesť register správcov EuVECA a EuSEF a fondov EuVECA a EuSEF na základe informácií podľa smernice AIFMD, keď sú dostupné. Preskúmavať sa budú aj obchodné údaje a správy týkajúce sa fondov EuVECA a EuSEF a spoločností s rizikovým kapitálom a sociálnym vplyvom v EÚ s cieľom zistiť vplyvy fondov EuVECA a EuSEF v širších súvislostiach.
            
            
               •Podrobné vysvetlenie konkrétnych ustanovení návrhu
            
            
               Ustanovenia článku 1 bodu 1 a článku 2 bodu 1 umožňujú správcom podnikov kolektívneho investovania, ktorým bolo udelené povolenie podľa článku 6 smernice 2011/61/EÚ a spravujú portfóliá kvalifikovaných fondov rizikového kapitálu a kvalifikovaných fondov sociálneho podnikania, aby používali označenie „EuVECA“ alebo „EuSEF“ v uvedenom poradí v súvislosti s uvádzaním týchto fondov na trh v Únii. Títo správcovia budú musieť zaregistrovať svoje fondy EuVECA a EuSEF a dodržiavať osobitné ustanovenia nariadenia (EÚ) č. 345/2013 alebo nariadenia (EÚ) č. 346/2013, najmä o hraničnej hodnote nekvalifikovaných investícií 30 %, o pravidlách týkajúcich sa oprávnených investorov, zverejňovaní osobitných informácií pre investorov a o oznamovaní. Správcovia, ktorí spravujú fondy EuSEF, budú musieť dodržiavať aj ustanovenia týkajúce sa postupov na meranie rozsahu, v akom kvalifikované portfóliové podniky, do ktorých tieto fondy investujú, dosahujú merateľné pozitívne sociálne účinky.
            
            
               V článku 1 bode 2 sa znovu vymedzuje pojem kvalifikovaný portfóliový podnik vymedzený v nariadení (EÚ) č. 345/2013 a zahŕňa buď nekótované podniky, ktoré zamestnávajú najviac 499 zamestnancov alebo malé a stredné podniky kótované na rastovom trhu MSP v zmysle vymedzenia v článku 4 ods. 1 bodoch 12 a 13 smernice 2014/65/EÚ. Umožňujú sa tým aj následné investície do kvalifikovaných portfóliových podnikov, konkrétne do podnikov, ktoré nespĺňajú kritériá vymedzenie pojmu, ale spĺňali ich v čase prvej investície kvalifikovaného fondu rizikového kapitálu do týchto podnikov. V článku 1 bode 2 a v článku 2 bode 2 sa mení vymedzenie pojmu príslušný orgán a vymedzenie pojmu domovský členský štát.
            
            
               V článku 1 bode 3 a v článku 2 bode 3 sa ESMA poveruje vypracovaním návrhu regulačných technických predpisov, v ktorých sa stanovujú metodiky na určenie dostatočných vlastných finančných prostriedkov. V metodikách sa musí rozlišovať medzi interne a externe spravovanými fondmi EuVECA a EuSEF, zohľadňovať veľkosť a vnútorná organizácia správcov zaregistrovaných podľa nariadenia (EÚ) č. 345/2013 alebo nariadenia (EÚ) č. 346/2013 a správcov, ktorým bolo udelené povolenie podľa článku 6 smernice 2011/61/EÚ, a zabezpečiť, aby sumy tvoriace dostatočné vlastné finančné prostriedky neprevyšovali sumy stanovené v článku 9 smernice 2011/61/EÚ.
            
            
               Ustanovenia článku 1 bodu 4 a článku 2 bodu 4 majú zjednodušiť postup registrácie. Po prvé, týmito ustanoveniami sa stanovuje, že príslušný orgán domovského členského štátu musí informovať správcov, či boli zaregistrovaní, najneskôr do dvoch mesiacov po tom, ako predložili všetky požadované informácie. Po druhé, týmito ustanoveniami sa má zabrániť zdvojeniu registračného postupu podľa nariadenia (EÚ) č. 345/2013 alebo nariadenia (EÚ) č. 346/2013 a smernice 2011/61/EÚ.
            
            
               V článku 1 bode 5 a v článku 2 bode 5 sa stanovujú podmienky registrácie fondov EuVECA a EuSEF správcami, ktorým bolo udelené povolenie podľa článku 6 smernice 2011/61/EÚ. Týmto správcom sa týmto nariadením povoľuje registrovať fondy EuVECA a EuSEF v iných členských štátoch než v členských štátoch, ktoré im udelili povolenie. Ustanoveniami bodov 5 sa zabezpečuje povinnosť odôvodniť a oznámiť každé zamietnutie alebo opomenutie registrácie správcov alebo fondov EuVECA a EuSEF, ktorá musí podliehať právu na odvolanie pred súdmi.
            
            
               V článku 1 bode 6 a v článku 2 bode 6 sa výslovne stanovuje, že príslušné orgány hostiteľských členských štátov nesmú ukladať poplatky ani iné platby v súvislosti s cezhraničným uvádzaním fondov EuVECA a EuSEF na trh. Týmito ustanoveniami sa rozširuje cezhraničné oznamovanie medzi národnými orgánmi dohľadu týkajúce sa fondov EuVECA a EuSEF registrovaných a uvedených na trh správcami s povolením udeleným v súlade s článkom 6 smernice 2011/61/EÚ.
            
            
               Ustanoveniami článku 1 bodu 7 a článku 2 bodu 7 sa zabezpečuje, aby databáza ESMA obsahovala informácie o všetkých správcoch fondov EuVECA a EuSEF a o fondoch, ktoré uvádzajú na trh.
            
            
               Ustanoveniami článku 1 bodu 8 a článku 2 bodu 8 sa upravuje dátum, do ktorého by členské štáty mali oznámiť pravidlá platné v prípade porušení nariadenia (EÚ) č. 345/2013 a nariadenia (EÚ) č. 346/2013 vrátane porušení zo strany správcov, ktorým bolo udelené povolenie v súlade s článkom 6 smernice 2011/61/EÚ, ktorí používajú označenie „EuVECA“ a „EuSEF“ vo vzťahu k uvádzaniu fondov EuVECA a EuSEF na trh.
            
            
               Ustanoveniami článku 9 bodu 1 a článku 2 bodu 1 sa zabezpečuje presadzovanie nariadenia (EÚ) č. 345/2013 alebo nariadenia (EÚ) č. 346/2013 voči správcom, ktorým bolo udelené povolenie podľa článku 6 smernice 2011/61/EÚ a spravujú portfóliá kvalifikovaných fondov rizikového kapitálu a sociálneho podnikania a používajú označenie „EuVECA“ a „EuSEF“ v uvedenom poradí v súvislosti s uvádzaním týchto fondov na trh.
            
         
         
            
               Ustanoveniami článku 1 bodu 10 a článku 2 bodu 10 sa stanovuje preskúmanie nariadenia (EÚ) č. 345/2013 a nariadenia (EÚ) č. 346/2013 po štyroch rokoch od začiatku uplatňovania týchto nariadení.
            
            
               2016/0221 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) č. 345/2013 o európskych fondoch rizikového kapitálu a nariadenie (EÚ) č. 346/2013 o európskych fondoch sociálneho podnikania
            
            
               (Text s významom pre EHP)
            
            
               EURÓPSKY PARLAMENT a RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskej centrálnej banky
                  16
               ,
            
            
               so zreteľom na stanovisko Európskeho hospodárskeho a sociálneho výboru
                  17
               ,
            
            
               konajúc v súlade s riadnym legislatívnym postupom
                  18
               ,
            
            
               keďže:
            
            
               (1)Nariadením Európskeho parlamentu a Rady (EÚ) č. 345/2013
                  19
                a nariadením Európskeho parlamentu a Rady (EÚ) č. 346/2013
                  20
                sa stanovujú jednotné požiadavky a podmienky pre správcov podnikov kolektívneho investovania, ktorí majú v úmysle v Únii používať označenie „EuVECA“ a „EuSEF“ na uvádzanie kvalifikovaných fondov rizikového kapitálu a kvalifikovaných fondov sociálneho podnikania na trh. Nariadenie (EÚ) č. 345/2013 a nariadenie (EÚ) č. 346/2013 obsahujú pravidlá upravujúce najmä kvalifikované investície, kvalifikované portfóliové podniky a oprávnených investorov. Na používanie značky „EuVECA“ podľa nariadenia (EÚ) č. 345/2013 a značky „EuSEF“ podľa nariadenia (EÚ) č. 346/2013 sú kvalifikovaní len správcovia, ktorí spravujú aktíva v celkovej hodnote neprevyšujúcej hraničnú hodnotu uvedenú v článku 3 ods. 2 písm. b) smernice Európskeho parlamentu a Rady 2011/61/EÚ
                  21
               .
            
            
               (2)V oznámení o investičnom pláne pre Európu zo 16. novembra 2014
                  22
               sa uvádza komplexná stratégia riešenia nedostatku financií, ktorý obmedzuje rastový potenciál Európy a poskytovanie pracovných príležitostí pre jej občanov. Cieľom stratégie je uvoľniť súkromné investície použitím verejného financovania a zlepšením právneho rámca pre investičné prostredie.
            
            
               (3)Oznámenie o únii kapitálových trhov z 30. septembra 2015
                  23
               je dôležitým prvkom investičného plánu. Účelom únie kapitálových trhov je zníženie roztrieštenosti finančných trhov a rozšírenie ponuky kapitálu pre podniky vytvorením skutočného jednotného kapitálového trhu. V oznámení sa uvádza, že nariadenie (EÚ) č. 345/2013 a nariadenie (EÚ) č. 346/2013 treba zmeniť tak, aby ich rámce čo najlepšie umožnili podporu investícií do MSP.
            
            
               (4)Trh kvalifikovaných fondov rizikového kapitálu a kvalifikovaných fondov sociálneho podnikania by mal byť otvorený, aby sa zvýšili účinky rozsahu, znížili transakčné a prevádzkové náklady, zlepšilo sa konkurenčné prostredie a posilnil výber investorov. Rozšírenie základne perspektívnych správcov prispeje k otvoreniu tohto trhu. Mal by byť prínosom pre podniky, ktoré potrebujú investície, a poskytnúť im prístup k financovaniu z väčších a rozmanitejších investičných zdrojov rizikového kapitálu. Rozsah pôsobnosti nariadenia (EÚ) č. 345/2013 a nariadenia (EÚ) č. 346/2013 by sa preto mal rozšíriť otvorením používania značiek „EuVECA“ a „EuSEF“ pre správcov podnikov kolektívneho investovania, ktorým bolo udelené povolenie podľa článku 6 smernice 2011/61/EÚ.
            
            
               (5)V záujme udržania vysokej úrovne ochrany investorov by títo správcovia mali naďalej podliehať požiadavkám smernice 2011/61/EÚ a pritom by mali dodržiavať určité ustanovenia nariadenia (EÚ) č. 345/2013 alebo nariadenia (EÚ) č. 346/2013, konkrétne ustanovenia, ktoré sa týkajú oprávnených investícií, cieľových investorov a požiadaviek na informácie.
            
            
               (6)S cieľom zabezpečiť, aby príslušné orgány vedeli o každom novom používaní značiek „EuVECA“ a „EuSEF“, by správcovia podnikov kolektívneho investovania, ktorým bolo udelené povolenie podľa článku 6 smernice 2011/61/EÚ, mali zaregistrovať každý kvalifikovaný fond rizikového kapitálu alebo kvalifikovaný fond sociálneho podnikania, ktorý zamýšľajú spravovať a uviesť na trh. Tým by sa malo zabezpečiť, aby si uvedení správcovia mohli zachovať svoj podnikateľský model, keďže sú schopní spravovať podniky kolektívneho investovania usadené v iných členských štátoch, a aby ďalej rozširovali sortiment ponúkaných produktov.
            
         
         
            
               (7)Súbor oprávnených podnikov, do ktorých môžu investovať kvalifikované fondy rizikového kapitálu, by sa mal rozšíriť s cieľom ďalej rozširovať ponuku kapitálu pre podniky. Do vymedzenia pojmu kvalifikovaný portfóliový podnik by sa preto mali zahrnúť spoločnosti s najviac 499 zamestnancami (malé podniky so strednou kapitalizáciou) a malé a stredné podniky kótované na rastových trhoch MSP. Nové investičné možnosti by takisto mali umožňovať subjektom vo fáze rastu, ktoré už majú prístup k ďalším zdrojom financovania, ako sú rastové trhy MSP, aby prijímali kapitál od kvalifikovaných fondov rizikového kapitálu, ktoré by zasa mali prispievať k rozvoju rastových trhov MSP.
            
            
               (8)Kvalifikovaným fondom rizikového kapitálu by sa mala umožniť dlhodobejšia účasť na odstupňovanom financovaní nekótovaných MSP, nekótovaných malých podnikov so strednou kapitalizáciou a MSP kótovaných na rastových trhoch MSP, aby sa ďalej zvýšil ich potenciál dosiahnuť výnosy z rýchlo rastúcich spoločností. Z tohto dôvodu by sa v nadväznosti na prvú investíciu mali umožniť následné investície.
            
            
               (9)Postupy registrácie by mali byť nákladovo efektívne. Registrácia správcu v súlade s nariadením (EÚ) č. 345/2013 a s nariadením (EÚ) č. 346/2013 by preto mala takisto slúžiť účelu registrácie podľa smernice 2011/61/EÚ. Rozhodnutia o zaregistrovaní a opomenutie registrácie podľa nariadenia (EÚ) č. 345/2013 alebo podľa nariadenia (EÚ) č. 346/2013 by mali podľa potreby podliehať súdnemu preskúmaniu.
            
            
               (10)Treba objasniť, že zákaz hostiteľskému členskému štátu ukladať v súvislosti s uvádzaním kvalifikovaných fondov rizikového kapitálu a kvalifikovaných fondov sociálneho podnikania na trh na jeho území požiadavky alebo administratívne postupy zahŕňa aj zákaz ukladať poplatky a iné platby správcom týchto fondov.
            
            
               (11)Podľa nariadenia (EÚ) č. 345/2013 a nariadenia (EÚ) č. 346/2013 sa teraz vyžaduje, aby správcovia kvalifikovaných fondov rizikového kapitálu a kvalifikovaných fondov sociálneho podnikania mali vždy dostatočné vlastné finančné prostriedky. S cieľom zabezpečiť, aby sa v celej Únii jednotne chápalo, čo pre týchto správcov predstavujú dostatočné vlastné finančné prostriedky, by sa od Európskeho orgánu pre cenné papiere a trhy (ESMA) malo vyžadovať vypracovanie návrhu regulačných technických predpisov, v ktorých sa stanovia metodiky na určenie toho, čo tvorí dostatočné vlastné finančné prostriedky.
            
            
               (12)Keďže týmto nariadením sa otvára používanie značiek „EuVECA“ a „EuSEF“ pre správcov podnikov kolektívneho investovania, ktorým bolo udelené povolenie podľa článku 6 smernice 2011/61/EÚ, centrálna databáza, ktorú vedie ESMA v súlade s nariadením (EÚ) č. 345/2013 a nariadením (EÚ) č. 346/2013, by mala obsahovať aj informácie týkajúce sa kvalifikovaných fondov rizikového kapitálu a kvalifikovaných fondov sociálneho podnikania, ktoré spravujú a uvádzajú na trh títo správcovia.
            
            
               (13)Keďže ciele tohto nariadenia, konkrétne ďalšie posilnenie vnútorného trhu pre kvalifikované fondy rizikového kapitálu a kvalifikované fondy sociálneho podnikania posilnením používania značiek „EuVECA“ a „EuSEF“, nie je možné uspokojivo dosiahnuť na úrovni jednotlivých členských štátov, ale z dôvodov ich rozsahu a dôsledkov ich možno lepšie dosiahnuť na úrovni Únie, Únia môže prijať opatrenia v súlade so zásadou subsidiarity podľa článku 5 Zmluvy o Európskej únii. Týmto nariadením sa neprekračuje rámec nevyhnutný na dosiahnutie sledovaných cieľov v súlade so zásadou proporcionality podľa článku 5 ods. 4 Zmluvy o Európskej únii.
            
            
               (14)Nariadenie (EÚ) č. 345/2013 a nariadenie (EÚ) č. 346/2013 by sa mali zodpovedajúcim spôsobom zmeniť,
            
            
               PRIJALI TOTO NARIADENIE:
            
            
               Článok 1
            
            
               Nariadenie (EÚ) č. 345/2013 sa mení takto:
            
            
               1.V článku 2 sa odsek 2 nahrádza takto:
            
            
               „2.
                     Články 5 a 6, článok 13 ods. 1 písm. c) a i) a článok 14a tohto nariadenia sa uplatňujú na správcov podnikov kolektívneho investovania, ktorým bolo udelené povolenie podľa článku 6 smernice 2011/61/EÚ, ktorí spravujú portfóliá kvalifikovaných fondov rizikového kapitálu a zamýšľajú používať označenie „EuVECA“ v súvislosti s uvedením týchto fondov na trh v Únii.“
            
            
               2.Článok 3 sa mení takto:
            
            
               a)
                     Písmeno k) sa nahrádza takto:
            
            
               „k)
                     „domovský členský štát“ je členský štát, v ktorom má správca kvalifikovaného fondu rizikového kapitálu svoje registrované sídlo;“
            
            
               b)
                     V písmene d) sa bod i) nahrádza takto:
            
            
               „i)
                     v čase prvej investície kvalifikovaného fondu rizikového kapitálu do tohto podniku spĺňa jednu z týchto podmienok:
            
            
               —
                     podnik nie je prijatý na obchodovanie na regulovanom trhu alebo v mnohostrannom obchodnom systéme (MTF) v zmysle vymedzenia v bodoch 21 a 22 článku 4 ods. 1 smernice Európskeho parlamentu a Rady* 2014/65/EÚ a zamestnáva najviac 499 zamestnancov;
            
            
               —
                     podnik je malý a stredný podnik v zmysle vymedzenia v článku 4 ods. 1 bode 13 smernice 2014/65/EÚ, ktorý je kótovaný na rastovom trhu MSP v zmysle vymedzenia v článku 4 ods. 1 bode 12 uvedenej smernice.“
            
         
         
            
               c)
                     Písmeno m) sa nahrádza takto:
            
            
               „‘m)
                     príslušný orgán“ je:
            
            
               i)
                     pre správcov uvedených v článku 2 ods. 1 tohto nariadenia príslušný orgán uvedený v článku 3 ods. 3 písm. a) smernice 2011/61/EÚ;
            
            
               ii)
                     pre správcov uvedených v článku 2 ods. 2 tohto nariadenia príslušný orgán uvedený v článku 7 ods. 1 smernice 2011/61/EÚ;
            
            
               iii)
                     pre kvalifikované fondy rizikového kapitálu príslušný orgán členského štátu, v ktorom má kvalifikovaný fond rizikového kapitálu svoje registrované sídlo alebo ústredie.“
            
            
               _______________________________________________________________
            
            
               *
                     Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
            
            
               3.V článku 10 sa vkladá tento odsek 3:
            
            
               „3.
                     ESMA vypracuje návrh regulačných technických predpisov špecifikujúcich metodiky na určenie toho, čo predstavujú dostatočné vlastné finančné prostriedky. V týchto metodikách:
            
            
               a)
                     sa rozlišuje medzi tým, čo predstavujú dostatočné vlastné finančné prostriedky interne spravovaných kvalifikovaných fondov rizikového kapitálu a dostatočné vlastné finančné prostriedky správcov kvalifikovaných fondov rizikového kapitálu, ktorí sú externými správcami;
            
            
               b)
                     sa zohľadňuje veľkosť a vnútorná organizácia správcov uvedených v článku 2 ods. 1 s cieľom zaistiť neutrálne podmienky súťaže medzi týmito správcami a správcami uvedenými v odseku 2 uvedeného článku;
            
            
               c)
                     sa zabezpečuje, aby sumy vyplývajúce z uplatňovania uvedených metodík neprevýšili sumy stanovené v článku 9 smernice 2011/61/EÚ.
            
            
               ESMA predloží tieto návrhy regulačných technických predpisov Komisii do [18 mesiacov od dátumu začiatku uplatňovania tohto nariadenia].
            
            
               Komisii sa udeľuje právomoc prijať regulačné technické predpisy uvedené v prvom pododseku tohto odseku v súlade s článkami 10 až 14 nariadenia (EÚ) č. 1095/2010.“;
            
            
               4.V článku 14 sa vkladajú tieto odseky 3a a 3b:
            
            
               „3a.
                     Príslušný orgán domovského členského štátu informuje správcov uvedených v odseku 1, či boli zaregistrovaní ako správcovia kvalifikovaného fondu rizikového kapitálu, najneskôr do dvoch mesiacov po tom, ako títo správcovia predložili všetky informácie uvedené v odseku 1.
            
            
               3b.
                     Registrácia v súlade s týmto článkom je registráciou na účely článku 3 ods. 3 smernice 2011/61/EÚ.“;
            
            
               5.Vkladajú sa tieto články 14a a 14b:
            
            
               „Článok 14a
            
            
               1.
                     Správcovia podnikov kolektívneho investovania, ktorým bolo udelené povolenie podľa článku 6 smernice 2011/61/EÚ, požiadajú o registráciu kvalifikovaných fondov rizikového kapitálu, pre ktoré majú v úmysle používať označenie „EuVECA“.
            
         
         
            
               2.
                     Žiadosť o registráciu podľa odseku 1 sa podáva príslušnému orgánu kvalifikovaného fondu rizikového kapitálu a obsahuje tieto body:
            
            
               a)
                     pravidlá alebo zakladajúce dokumenty kvalifikovaného fondu rizikového kapitálu;
            
            
               b)
                     informácie o totožnosti depozitára;
            
            
               c)
                     informácie uvedené v článku 14 ods. 1.
            
            
               Na účely prvého pododseku písm. c) informácie o opatreniach prijatých na splnenie požiadaviek kapitoly II tohto nariadenia odkazujú na opatrenia prijaté na splnenie článkov 5 a 6 a článku 13 ods. 1 písm. c) a i).
            
            
               3.
                     Príslušný orgán kvalifikovaného fondu rizikového kapitálu zaregistruje každý fond ako kvalifikovaný fond rizikového kapitálu, ak správca fondu spĺňa podmienky stanovené v článku 14 ods. 2.
            
            
               4.
                     Príslušný orgán kvalifikovaného fondu rizikového kapitálu informuje správcov uvedených v odseku 1, či bol daný fond zaregistrovaný ako kvalifikovaný fond rizikového kapitálu, najneskôr do dvoch mesiacov po tom, ako títo správcovia predložili všetky informácie uvedené v odseku 2.
            
            
               5.
                     Registrácia kvalifikovaných fondov rizikového kapitálu podľa odsekov 1, 2 a 3 je platná na celom území Únie a umožňuje uvedenie týchto fondov s označením „EuVECA“ na trh v celej Únii.
            
            
               Článok 14b
            
            
               Akékoľvek odmietnutie zaregistrovania správcov uvedených v článku 14 a fondov uvedených v článku 14a sa musí odôvodniť, oznámiť správcom uvedeným v uvedených článkoch a podliehať právu na odvolanie pred súdmi. Toto právo na odvolanie existuje aj vtedy, keď v lehote dvoch mesiacov od podania žiadosti nebolo prijaté žiadne rozhodnutie o registrácii.“;
            
            
               6.V článku 16 sa odseky 1 a 2 nahrádzajú takto:
            
            
               „1.
                     Príslušné orgány domovských členských štátov ihneď oznámia príslušným orgánom hostiteľských členských štátov a orgánu ESMA každú registráciu správcu kvalifikovaného fondu rizikového kapitálu, každé doplnenie nového kvalifikovaného fondu rizikového kapitálu, každé doplnenie nového sídla pre založenie kvalifikovaného fondu rizikového kapitálu či každé doplnenie nového členského štátu, v ktorom správca kvalifikovaného fondu rizikového kapitálu zamýšľa uvádzať tieto fondy na trh.
            
            
               Na účely prvého pododseku príslušný orgán kvalifikovaného fondu rizikového kapitálu, ktorý bol zaregistrovaný v súlade s článkom 14a, ihneď oznámi túto registráciu príslušnému orgánu domovského členského štátu správcu tohto kvalifikovaného fondu rizikového kapitálu.
            
            
               2.
                     Príslušné orgány hostiteľských členských štátov neukladajú správcom kvalifikovaných fondov rizikového kapitálu žiadne požiadavky ani administratívne postupy týkajúce sa uvádzania ich kvalifikovaných fondov rizikového kapitálu na trh, ani nepožadujú žiadne schválenie tohto uvedenia na trh pred jeho začatím.
            
            
               Požiadavky alebo administratívne postupy uvedené v prvom pododseku zahŕňajú poplatky a iné platby.“
            
            
               7.Článok 17 sa nahrádza takto:
            
            
               „Článok 17
            
            
               ESMA vedie centrálnu databázu dostupnú pre verejnosť na internete, ktorá obsahuje zoznam všetkých správcov kvalifikovaných fondov rizikového kapitálu, ktorí používajú označenie „EuVECA“, a kvalifikovaných fondov rizikového kapitálu, pre ktoré ho používajú, ako aj krajín, v ktorých sa tieto fondy uvádzajú na trh.“;
            
            
               8.V článku 20 ods. 2 sa dátum „16. mája 2015“ nahrádza dátumom „[24 mesiacov od dátumu začiatku uplatňovania tohto nariadenia]“;
            
            
               9.Článok 21 sa mení takto:
            
         
         
            
               a)
                     V odseku 1 sa písmeno c) nahrádza takto:
            
            
               „c)
                     používa označenie „EuVECA“, ale nie je zaregistrovaný v súlade s článkom 14, alebo kvalifikovaný fond rizikového kapitálu nie je zaregistrovaný v súlade s článkom 14a;“
            
            
               b)
                     V odseku 1 sa písmeno e) nahrádza takto:
            
            
               „e)
                     získal registráciu na základe nepravdivých vyhlásení alebo akýmikoľvek inými nezákonnými prostriedkami v rozpore s článkom 14 alebo článkom 14a;“
            
            
               c)
                     V odseku 2 sa písmeno a) nahrádza takto:
            
            
               „a)
                     prijme opatrenia na zabezpečenie toho, aby správca dotknutého kvalifikovaného fondu rizikového kapitálu dodržiaval články 5 a 6, článok 7 písm. a) a b) a články 12 až 14a;“
            
            
               10.V článku 26 ods. 2 písm. a) sa dátum „22. júla 2017“ nahrádza dátumom „[48 mesiacov od dátumu začiatku uplatňovania tohto nariadenia]“.
            
            
               Článok 2
            
            
               Nariadenie (EÚ) č. 346/2013 sa mení takto:
            
            
               1.V článku 2 sa odsek 2 nahrádza takto:
            
            
               Články 5, 6 a 10, článok 13 ods. 2, článok 14 ods. 1 písm. d), e) a f) a článok 15a tohto nariadenia sa uplatňujú na správcov podnikov kolektívneho investovania, ktorým bolo udelené povolenie podľa článku 6 smernice 2011/61/EÚ, ktorí spravujú portfóliá kvalifikovaných fondov sociálneho podnikania a zamýšľajú používať označenie „EuSEF“ v súvislosti s uvedením týchto fondov na trh v Únii.“
            
            
               2.Článok 3 sa mení takto:
            
            
               a)
                     Písmeno k) sa nahrádza takto:
            
            
               „„domovský členský štát“ je členský štát, v ktorom má správca kvalifikovaného fondu sociálneho podnikania svoje registrované sídlo;“
            
            
               b)
                     Písmeno m) sa nahrádza takto:
            
            
               „‘m)
                     príslušný orgán“ je:
            
            
               i)
                     pre správcov uvedených v článku 2 ods. 1 tohto nariadenia príslušný orgán uvedený v článku 3 ods. 3 písm. a) smernice 2011/61/EÚ;
            
            
               ii)
                     pre správcov uvedených v článku 2 ods. 2 tohto nariadenia príslušný orgán uvedený v článku 7 ods. 1 smernice 2011/61/EÚ;
            
            
               iii)
                     pre kvalifikované fondy sociálneho podnikania príslušný orgán členského štátu, v ktorom má kvalifikovaný fond sociálneho podnikania svoje registrované sídlo alebo ústredie;“
            
            
               3.V článku 11 sa dopĺňa tento odsek 3:
            
         
         
            
               „3.
                     ESMA vypracuje návrh regulačných technických predpisov špecifikujúcich metodiky na určenie toho, čo predstavujú dostatočné vlastné finančné prostriedky. V týchto metodikách:
            
            
               a)
                     sa rozlišuje medzi tým, čo predstavujú dostatočné vlastné finančné prostriedky interne spravovaných kvalifikovaných fondov sociálneho podnikania a dostatočné vlastné finančné prostriedky správcov kvalifikovaných fondov sociálneho podnikania, ktorí sú externými správcami;
            
            
               b)
                     sa zohľadňuje veľkosť a vnútorná organizácia správcov uvedených v článku 2 ods. 1 s cieľom zaistiť neutrálne podmienky súťaže medzi týmito správcami a správcami uvedenými v odseku 2 uvedeného článku;
            
            
               c)
                     sa zabezpečuje, aby sumy vyplývajúce z uplatňovania uvedených metodík neprevýšili sumy stanovené v článku 9 smernice 2011/61/EÚ.
            
            
               ESMA predloží tieto návrhy regulačných technických predpisov Komisii do [18 mesiacov od dátumu začiatku uplatňovania tohto nariadenia].
            
            
               Komisii sa udeľuje právomoc prijať regulačné technické predpisy uvedené v prvom pododseku tohto odseku v súlade s článkami 10 až 14 nariadenia (EÚ) č. 1095/2010.“;
            
            
               4.V článku 15 sa vkladajú tieto odseky 3a a 3b:
            
            
               „3a.
                     Príslušný orgán domovského štátu informuje správcov uvedených v odseku 1, či boli zaregistrovaní ako správcovia kvalifikovaného fondu sociálneho podnikania, najneskôr do dvoch mesiacov po tom, ako títo správcovia predložili všetky informácie uvedené v odseku 1.
            
            
               3b.
                     Registrácia v súlade s týmto článkom je registráciou na účely článku 3 ods. 3 smernice 2011/61/EÚ.“;
            
            
               5.Vkladajú sa tieto články 15a a 15b:
            
            
               „Článok 15 a
            
            
               1.
                     Správcovia podnikov kolektívneho investovania, ktorým bolo udelené povolenie podľa článku 6 smernice 2011/61/EÚ, požiadajú o registráciu kvalifikovaných fondov sociálneho podnikania, pre ktoré majú v úmysle používať označenie „EuSEF“.
            
            
               2.
                     Žiadosť o registráciu podľa odseku 1 sa podáva príslušnému orgánu kvalifikovaného fondu sociálneho podnikania a obsahuje:
            
            
               a)
                     pravidlá alebo zakladajúce dokumenty kvalifikovaného fondu sociálneho podnikania;
            
            
               b)
                     informácie o totožnosti depozitára;
            
            
               c)
                     informácie uvedené v článku 15 ods. 1.
            
            
               Na účely prvého pododseku písm. c) informácie o opatreniach prijatých na splnenie požiadaviek kapitoly II tohto nariadenia odkazujú na opatrenia prijaté na splnenie článkov 5, 6 a 10, článku 13 ods. 2 a článku 14 ods. 1 písm. d), e) a f).
            
            
               3.
                     Príslušný orgán kvalifikovaného fondu sociálneho podnikania zaregistruje každý fond ako kvalifikovaný fond sociálneho podnikania, ak správca tohto fondu spĺňa podmienky stanovené v článku 15 ods. 2.
            
            
               4.
                     Príslušný orgán kvalifikovaného fondu sociálneho podnikania informuje správcov uvedených v odseku 1 o tom, či bol daný fond zaregistrovaní ako kvalifikovaný fond sociálneho podnikania, najneskôr do dvoch mesiacov po tom, ako títo správcovia predložili všetky informácie uvedené v odseku 2.
            
            
               5.
                     Registrácia kvalifikovaných fondov sociálneho podnikania podľa odsekov 1, 2 a 3 je platná na celom území Únie a umožňuje uvedenie týchto fondov na trh s označením „EuSEF“ v celej Únii.
            
         
         
            
               Článok 15b
            
            
               Akékoľvek odmietnutie zaregistrovania správcov uvedených v článku 15 a fondov uvedených v článku 15a sa musí odôvodniť, oznámiť správcom uvedeným v uvedených článkoch a podliehať právu na odvolanie pred súdmi. Toto právo na odvolanie existuje aj vtedy, keď v lehote dvoch mesiacov od podania žiadosti nebolo prijaté žiadne rozhodnutie o registrácii.“;
            
            
               6.V článku 17 sa odseky 1 a 2 nahrádzajú takto:
            
            
               „1.
                     Príslušné orgány domovských členských štátov ihneď oznámia príslušným orgánom hostiteľských členských štátov a orgánu ESMA každú registráciu správcu kvalifikovaného fondu sociálneho podnikania, každé doplnenie nového kvalifikovaného fondu sociálneho podnikania, každé doplnenie nového sídla pre založenie kvalifikovaného fondu sociálneho podnikania či každé doplnenie nového členského štátu, v ktorom správca kvalifikovaného fondu sociálneho podnikania zamýšľa uvádzať tieto fondy na trh.
            
            
               Na účely prvého pododseku príslušný orgán kvalifikovaného fondu sociálneho podnikania, ktorý bol zaregistrovaný v súlade s článkom 15a, ihneď oznámi túto registráciu príslušnému orgánu domovského členského štátu správcu kvalifikovaného fondu sociálneho podnikania.
            
            
               2.
                     Príslušné orgány hostiteľských členských štátov neukladajú správcom kvalifikovaných fondov sociálneho podnikania žiadne požiadavky ani administratívne postupy týkajúce sa uvádzania ich kvalifikovaných fondov sociálneho podnikania na trh, ani nepožadujú žiadne schválenie tohto uvedenia na trh pred jeho začatím.
            
            
               Požiadavky alebo administratívne postupy uvedené v prvom pododseku zahŕňajú poplatky a iné platby.“;
            
            
               7.Článok 18 sa nahrádza takto:
            
            
               „Článok 18
            
            
               ESMA vedie centrálnu databázu dostupnú pre verejnosť na internete, ktorá obsahuje zoznam všetkých správcov kvalifikovaných fondov sociálneho podnikania, ktorí používajú označenie „EuSEF“, a kvalifikovaných fondov sociálneho podnikania, pre ktoré ho používajú, ako aj krajín, v ktorých sa tieto fondy uvádzajú na trh.“;
            
            
               8. V článku 21 ods. 2 sa dátum „16. mája 2015“ nahrádza dátumom „[24 mesiacov od dátumu začiatku uplatňovania tohto nariadenia]“;
            
            
               9.Článok 22 sa mení takto:
            
            
               a)
                     V odseku 1 sa písmeno c) nahrádza takto:
            
            
               „c)
                     používa označenie „EuSEF“, ale nie je zaregistrovaný v súlade s článkom 15, alebo kvalifikovaný fond sociálneho podnikania nie je zaregistrovaný v súlade s článkom 15a;“
            
            
               b)
                     V odseku 1 sa písmeno e) nahrádza takto:
            
            
               „e)
                     získal registráciu na základe nepravdivých vyhlásení alebo akýmikoľvek inými nezákonnými prostriedkami v rozpore s článkom 15 alebo článkom 15a;“
            
            
               c)
                     V odseku 2 sa písmeno a) nahrádza takto:
            
            
               „a)
                     prijme opatrenia na zabezpečenie toho, aby správca dotknutého kvalifikovaného fondu sociálneho podnikania dodržiaval články 5 a 6, článok 7 písm. a) a b) a články 13 až 15a;“
            
            
               10.V článku 27 ods. 2 písm. a) sa dátum „22. júla 2017“ nahrádza dátumom „[48 mesiacov od dátumu začiatku uplatňovania tohto nariadenia]“.
            
            
               Článok 3
            
         
         
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  Nariadenie Európskeho parlamentu a Rady (EÚ) č. 345/2013 zo 17. apríla 2013 o európskych fondoch rizikového kapitálu (Ú. v. EÚ L 115, 25.4.2013, s. 1).
               
               
                  
                     (2)
                  Nariadenie Európskeho parlamentu a Rady (EÚ) č. 346/2013 zo 17. apríla 2013 o európskych fondoch sociálneho podnikania (Ú. v. EÚ L 115, 25.4.2013, s. 18).
               
               
                  
                     (3)
                  Oznámenie Komisie Európskemu parlamentu, Rade, Európskemu hospodárskemu a sociálnemu výboru, Výboru regiónov a Európskej investičnej banke: Investičný plán pre Európu [COM(2014) 903 final].
               
               
                  
                     (4)
                  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Akčný plán na vybudovanie únie kapitálových trhov [COM(2015) 468 final].
               
               
                  
                     (5)
                  Nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (Ú. v. EÚ L 169, 1.7.2015, s. 1).
               
               
                  
                     (6)
                  Oznámenie Komisie Európskemu Parlamentu, Rade, Európskej centrálnej banke, Európskemu hospodárskemu a sociálnemu výboru a Výboru regiónov: Program regulačnej vhodnosti a efektívnosti (REFIT): súčasný stav a výhľad do budúcnosti, [COM(2014) 368 final].
               
               
                  
                     (7)
                  Nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES (Ú. v. EÚ L 347, 20.12.2013, s. 104).
               
               
                  
                     (8)
                  Nariadenie Európskeho parlamentu a Rady (EÚ) č. 1287/2013 z 11. decembra 2013, ktorým sa zriaďuje program pre konkurencieschopnosť podnikov a malé a stredné podniky (COSME) (2014 – 2020) a ktorým sa zrušuje rozhodnutie č. 1639/2006/ES (Ú. v. EÚ L 347, 20.12.2013, s. 33).
               
               
                  
                     (9)
                  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Zlepšovanie jednotného trhu: viac príležitostí pre ľudí a podniky [COM(2015) 550 final].
               
               
                  
                     (10)
                  Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 1.7.2011, s. 1).
               
               
                  
                     (11)
                  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Pracovný program Komisie na rok 2016, Bežný prístup už nestačí [COM(2015) 610 final].
               
               
                  
                     (12)
                  Nariadenie Európskeho parlamentu a Rady (EÚ) 2015/760 z 29. apríla 2013 o európskych dlhodobých investičných fondoch (Ú. v. EÚ L 123, 19.5.2015, s. 98).
               
               
                  
                     (13)
                  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
               
               
                  
                     (14)
                  Stanovisko Regulačného kontrolného výboru je k dispozícii na adrese: […]
               
               
                  
                     (15)
                  Správa o posúdení vplyvu a jej zhrnutie sú dostupné na adrese: […]
               
               
                  
                     (16)
                  Ú. v. EÚ C […], […], s. […].
               
               
                  
                     (17)
                  Ú. v. EÚ C […], […], s. […].
               
               
                  
                     (18)
                  Pozícia Európskeho parlamentu z .................... (............) a rozhodnutie Rady z .................
               
               
                  
                     (19)
                  Nariadenie Európskeho parlamentu a Rady (EÚ) č. 345/2013 zo 17. apríla 2013 o európskych fondoch rizikového kapitálu (Ú. v. EÚ L 115, 25.4.2013, s. 1).
               
               
                  
                     (20)
                  Nariadenie Európskeho parlamentu a Rady (EÚ) č. 346/2013 zo 17. apríla 2013 o európskych fondoch sociálneho podnikania (Ú. v. EÚ L 115, 25.4.2013, s. 18).
               
               
                  
                     (21)
                  Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 1.7.2011, s. 1).
               
               
                  
                     (22)
                  Oznámenie Komisie Európskemu parlamentu, Rade, Európskej centrálnej banke, Európskemu hospodárskemu a sociálnemu výboru, Výboru regiónov a Európskej investičnej banke: Investičný plán pre Európu [COM(2014) 903 final].
               
               
                  
                     (23)
                  Oznámenie Komisie Európskemu Parlamentu, Rade, Európskej centrálnej banke, Európskemu hospodárskemu a sociálnemu výboru a Výboru regiónov: Akčný plán na vybudovanie únie kapitálových trhov [COM(2015) 468 final].